Το Φεστιβάλ του Δήμου Αθηναίων

Όσοι δεν Πρόλαβαν - Διαδρομή Μνήμης 1940-1944
2025-05-18 11:00 - 12:30 (Europe/Athens) | Γ’ Κοιμητήριο Αθηνών, Θηβών & Κοτυόρων, Αθήνα, Αθήνα, 184 54, Greece
Η διαδρομή μνήμης είναι ένας φόρος τιμής στα χιλιάδες ανώνυμα θύματα της πείνας κατά τη διάρκεια της κατοχής, καθώς και στα θύματα των εκτελέσεων από τις δυνάμεις κατοχής. Αναζητώντας το χθες στο σήμερα, ξεδιπλώνονται ιστορίες του τόπου και των ανθρώπων. Συγχρόνως, επανασυστήνεται στο κοινό το Γ’ Νεκροταφείο ως ιστορικός τόπος μνήμης για «όσους δεν πρόλαβαν» να δουν τη χώρα μας ελεύθερη.

Την περιήγηση θα πραγματοποιήσουν η Ζέττα Αντωνοπούλου, Ιστορικός-Αρχαιολόγος, και η Ελίζα Νεοφύτου, Αρχιτέκτονας-Μουσειολόγος.

Σημείο συνάντησης: Είσοδος Γ’ Κοιμητηρίου

Απαιτείται η κράτηση θέσης.

Στα Χνάρια των Φιλελλήνων
2025-05-18 11:00 - 13:00 | Ρώσικη Εκκλησία, Φιλελλήνων, Αθήνα, Αθήνα, 105 57, Greece
Περιπατητική περιήγηση στην Πλάκα πολιτιστικού και ιστορικού ενδιαφέροντος, με σημεία-σταθμούς και κοινό παρονομαστή την ιστορία της Νεότερης Ελλάδας και του Φιλελληνικού κινήματος.
Ενδεικτικοί σταθμοί: η Αγγλικανική Εκκλησία επί της οδού Φιλελλήνων, στην οποία φυλάσσονται λείψανα του μεγάλου Φιλέλληνα πλοιάρχου Frank Abney Hastings, η οικία Church, το Οθώνειο Πανεπιστήμιο, η οικία Finley, η Σχολή Χιλλ, το Μνημείο Λυσικράτους, οι προτομές του Εϋνάρδου και του Καποδίστρια στον Εθνικό Κήπο.
Ο περίπατος περιλαμβάνει επίσης, επίσκεψη και ξενάγηση στη Βουλή των Ελλήνων και στις εκθέσεις για τον Φιλελληνισμό, από τον έφορο της Συλλογής Έργων Τέχνης της Βουλής, Δρ. Θοδωρή Κουτσογιάννη.

Οι θέσεις έχουν καλυφθεί.

Πρώτο Κοιμητήριο Αθηνών: Μία Υπαίθρια Γλυπτοθήκη II
2025-05-18 17:00 - 19:00 | Α’ Κοιμητήριο Αθηνών, Λογγίνου 3, Αθήνα, Αθήνα, 116 36, Greece
Ο αρχαιολόγος και διπλωματούχος ξεναγός Μιχάλης Γιοχάλας, σε συνεργασία με το Φεστιβάλ του Δήμου Αθηναίων, πραγματοποιεί μία ξενάγηση στη γλυπτοθήκη του Α’ Κοιμητηρίου Αθηνών.

Πέρα από την «Κοιμωμένη»

Το μνημείο της Σοφίας Αφεντάκη, η μορφή που είναι γνωστή ως «Η Κοιμωμένη» του Γιαννούλη Χαλεπά είναι, δίχως αμφιβολία, το πιο γνωστό γλυπτό που συναντάμε στο Α΄Κοιμητήριο Αθηνών. Δεν είναι, ωστόσο, το μόνο αξιόλογο.

Μέσα από μία εναλλακτική διαδρομή, πέρα από την κεντρική και πολυδιάβατη οδό, θα γνωρίσουμε μία άλλη, ενδεχομένως λιγότερο γνωστή αλλά σίγουρα αξιόλογη πλευρά της υπαίθριας γλυπτοθήκης του Α΄ Κοιμητηρίου Αθηνών. Στα ανηφορικά δρομάκια θα συναντήσουμε μαυσωλεία δοξασμένων νεκρών, εκεί όπου οι θνητοί συνομιλούν με τους αθάνατους, ενώ το μεγαλόστομο πάθος για υστεροφημία συνυπάρχει με τη συντριπτική σιωπή.

Σημείο συνάντησης: Eίσοδος Α’ Κοιμητηρίου Αθηνών

Απαιτείται η κράτηση θέσης.

Περίπατος Μαθητείας: 20 και 1 Στάσεις
2025-05-18 18:00 - 19:30, 2025-05-19 18:00 - 19:30 | Εθνικός Κήπος, Βασ. Αμαλίας 1, Αθήνα, Αθήνα, 105 57, Greece
Επίσημα χαρακτηρισμένος ως «ιστορικός τόπος», ο Εθνικός (άλλοτε Βασιλικός) Κήπος είναι ένα σημείο νηνεμίας, περιτριγυρισμένο από την ένταση της πόλης, που φέρει μέσα του τη μνήμη και την ιστορία της. Ανάμεσα στα 500 είδη φυτών, που ήρθαν απ’ όλο τον κόσμο με τη φροντίδα της βασίλισσας Αμαλίας και των βοτανολόγων της, περιμένουν να συναντήσουν τους επισκέπτες μορφές μαρμάρινες: ο Διονύσιος Σολωμός, ο Αριστοτέλης Βαλαωρίτης, ο Ζαν Μωρεάς, ο Καποδίστριας, αλλά και ο Ιωάννης Εϋνάρδος, άξια τέκνα μιας Ελλάδας που δεν της έλειψε η φωτισμένη ηγεσία.

Ο Θοδωρής Γκόνης, με βασικούς ερμηνευτές την Ελένη Ουζουνίδου και τον Θανάση Δήμου, προτείνει μια ποιητική περιήγηση με υλικό, κείμενα και ντοκουμέντα αυτών των μόνιμων κατοίκων του Κήπου, των ποιητών, των πολιτικών, των γεωπόνων και των μηχανικών που τον διαμόρφωσαν και της εικοσάχρονης βασίλισσας που τον ονειρεύτηκε και μας τον χάρισε.

Σύλληψη-Σκηνοθεσία: Θοδωρής Γκόνης
Δραματουργία: Θοδωρής Γκόνης, Ελένη Στρούλια
Κοστούμια: Ματίνα Μέγκλα
Ηθοποιοί: Ελένη Ουζουνίδου, Θανάσης Δήμου, Ρωξάνη Καρφή, Χριστίνα Χαλκιά
Μουσικοί: Πάρις Κιμιωνής- Δανάη Τσιρώνη

Προτείνεται οι θεατές να φορούν άνετα ρούχα και υποδήματα

Σημείο Συνάντησης: Ηλιακό ρολόι (είσοδος από Λεωφ. Αμαλίας)

Το Πανηγύρι της Αθήνας
2025-05-18 18:00 - 23:00 | Πλατεία Κουμουνδούρου, Πλ. Κουμουνδουρου, Athens, Αθήνα, 105 53, Greece
Στην κατάσταση του πανηγυριού αναγεννούνται και διαδίδονται τα τραγούδια και οι χοροί μέσα στη χαρά της γιορτής. Σε ένα πνεύμα που συνδέει μνήμες και ταυτότητες, κοινά συναισθήματα και στοχασμούς. Με τη συμμετοχή όλου του κόσμου τα τραγούδια και οι χοροί αποτελούν κοινό κτήμα.

Το μουσικό σχήμα «Γυαλί Καφενέ project» επιχειρεί να ενώσει χρόνους και τόπους, να μετατρέψει το παρελθόν σε παρόν… σε έναν κυκλικό χορό μουσικών χρωμάτων και αρωμάτων. Αποτελείται από σημαντικούς ερμηνευτές, ορμώμενους από την ελληνική παράδοση, με στοιχεία από το Ρεμπέτικο και με μια έντεχνη και σύγχρονη «πινελιά», σε ένα δημιουργικό μουσικό διάλογο του «εμείς και οι άλλοι», με ιδιαίτερο χαρακτηριστικό τη φρεσκάδα, τη ζωντάνια και τη «γκρούβα».

Gyalí Kafené project
Αυγερινή Γάτση – τραγούδι, ακορντεόν
Νικόλας Κουδούνης – σαντούρι
Νίκος Γύρας – κοντραμπάσο
Μανούσος Κλαπάκης – κρουστά
Γιώργος Κωτσίνης – κλαρίνο
Θωμάς Κωνσταντίνου – τραγούδι, ούτι

Μαζί τους ο Αντώνης Κυρίτσης και η Κωνσταντίνα Πάτση στο τραγούδι,
ο Μανώλης Κόττορος στο βιολί,
καθώς και ο Πέτρος Μήτσου στη γκάιντα και την τσαμπούνα.

Μουσική επιμέλεια: Γιώργος Κωτσίνης

Το Γυαλί Καφενέ ήταν το στέκι των μουσικών στα Γιάννενα. Το Gyalí Kafené project γίνεται το νέο μας μουσικό στέκι.

Athens All Star Party
2025-05-18 18:00 - 23:00 | Parking Θεάτρου Λυκαβηττού, Λόφος Λυκαβηττού, Αθήνα, Αθήνα, 114 71, Greece
Κάτω από το φως των αστεριών, στο «μπαλκόνι» της Αθήνας, η μουσική ενώνει τους ανθρώπους. Οι λάτρεις της πόλης δημιουργούν μια μαγική ατμόσφαιρα στο Φεστιβάλ του Δήμου Αθηναίων. Χορός, διασκέδαση και μια αίσθηση ελευθερίας, που μόνο η Αθήνα μπορεί να προσφέρει.

Το Ταξίδι της Καντάδας από τα Επτάνησα στην Αθήνα: Ένας Μουσικός Περίπατος με Καντάδες στα Στενά της Πλάκας
2025-05-19 20:30 - 22:30 | Αέρηδες, Μάρκου Αυρηλίου & Διογένους, Αθήνα, Αθήνα, 105 55, Greece
Tο μουσικό συγκρότημα των σύγχρονων τροβαδούρων, αδελφών Καραβιώτη, θα παρουσιάσει το δρώμενο της καντάδας στα σοκάκια της Πλάκας.

Μια νοσταλγική αναδρομή στις ερωτικές μουσικές της παλιάς Αθήνας.

Οι ήχοι που άλλοτε γέμιζαν τις ταβέρνες του κέντρου της πόλης στην Πλάκα, του Ψυρρή και την Ομόνοια, αναβιώνουν μέσα από λάτρεις του είδους, που με μεράκι και αγάπη συντηρούν τις παλιές μελωδίες.

Σημείο συνάντησης: Αέρηδες (Μάρκου Αυρηλίου & Διογένους)

Συναυλία με τον Δημήτρη Μυστακίδη
2025-05-19 21:00 - 23:00 | Εθνικό Αρχαιολογικό Μουσείο, Πατησίων 44, Αθήνα, Αθήνα, 106 82, Greece
Στο πλαίσιο του Φεστιβάλ του Δήμου Αθηναίων, τη Δευτέρα 19 Μαίου στις 21:00 ο Ελληνικός 93.2 υποδέχεται τον Δημήτρη Μυστακίδη. Μόνος επί σκηνής, αυτοαναλύεται και αυτοσχεδιάζει σε μια σόλο πειραματική παράσταση όπου η λαϊκή κιθάρα μπλέκεται με λούπες και ατμοσφαιρικά ηχοτοπία. Μια μυσταγωγική Συνάντηση γεμάτη με τραγούδια από την δισκογραφία του, με ρεμπέτικα και άλλα αγαπημένα του. Κάποια πειραγμένα και κάποια απείραχτα.

Μια μυσταγωγική Συνάντηση γεμάτη με τραγούδια από την δισκογραφία του, με ρεμπέτικα και άλλα αγαπημένα του, όπου η λαϊκή κιθάρα μπλέκεται με λούπες και ατμοσφαιρικά ηχοτοπία!

Τη Δευτέρα 19 Μαΐου, στις 21:00, στον προαύλιο χώρο του Εθνικού Αρχαιολογικού Μουσείου Αθηνών, ο Δημήτρης Μυστακίδης, μόνος επί σκηνής, αυτοαναλύεται και αυτοσχεδιάζει σε μια σόλο πειραματική παράσταση!

Μια μυσταγωγική Συνάντηση γεμάτη με τραγούδια από την δισκογραφία του, με ρεμπέτικα και άλλα αγαπημένα του.

Παραμύθια στην Πλατεία: Ταξιάρχης Μπεληγιάννης - Λήδα Ξυδιά
2025-05-20 19:00 - 20:30 | Πλατεία Δεξαμενής, Πλατεία Δεξαμενής, Αθήνα, Αθήνα, 106 73, Greece
Μια φορά κι έναν καιρό… ξεκινά ένα μαγικό ταξίδι! Με οδηγό τις λέξεις και συνοδεία μουσικής, θα πετάξουμε πάνω από θάλασσες και βουνά, θα συναντήσουμε γενναίους ήρωες και σοφές γερόντισσες, και θα ζήσουμε απίθανες περιπέτειες. Ετοιμαστείτε για μια απογευματινή αφήγηση γεμάτη φαντασία!

Αφήγηση: Ταξιάρχης Μπεληγιάννης
Μουσική: Λήδα Ξυδιά

Dobrawa Czocher
2025-05-20 20:00 - 21:30 | Ρωμαϊκή Αγορά της Αθήνας, Πολυγνώτου 3, Αθήνα, Αθήνα, 105 55, Greece
Η Πρεσβεία της Πολωνικής Δημοκρατίας στην Αθήνα και το Φεστιβάλ του Δήμου Αθηναίων παρουσιάζουν για πρώτη φορά στην Ελλάδα τη διεθνούς φήμης τσελίστρια Dobrawa Czocher. Με μακρά και πολυβραβευμένη καριέρα ως σολίστ, μουσικός δωματίου και ορχήστρας, η Czocher εξερευνά με πάθος νέες πτυχές του ήχου του βιολοντσέλου, συνδυάζοντας με μαεστρία την κλασική με τη σύγχρονη μουσική.

Η Czocher, ένα από τα κορυφαία ονόματα της «modern classical» μουσικής σκηνής, έχει στο ενεργητικό της δύο άλμπουμ με τη διάσημη πιανίστρια Hania Rani, με την οποία έχει περιοδεύσει σε όλο τον κόσμο. Στη Ρωμαϊκή Αγορά θα εμφανιστεί με το νέο της ντουέτο, την Natalia Czekała στα πλήκτρα να δίνει μία μοναδική ηλεκτρονική αισθητική.

Απαιτείται η κράτηση θέσης.

Αλγερινές Πολιτιστικές Ημέρες
2025-05-21 08:30 - 23:00, 2025-05-22 08:30 - 23:00 | Πλατεία Κλαυθμώνος, Πλατεία Κλαυθμώνος, Αθήνα, Αθήνα, 105 61, Greece
Η Πρεσβεία της Αλγερίας στην Ελλάδα, σε συνεργασία με τον Δήμο Αθηναίων, διοργανώνει τις Αλγερινές Πολιτιστικές Ημέρες στις 21 και 22 Μαΐου, στην Πλατεία Κλαυθμώνος, στο κέντρο της Αθήνας.

Η εκδήλωση περιλαμβάνει τις εξής δραστηριότητες:
Έκθεση τοπικών προϊόντων από την Αλγερία.
Έκθεση αλγερινών παραδοσιακών χειροτεχνιών.
Έκθεση παραδοσιακών αλγερινών ενδυμασιών και κοσμημάτων.
Έκθεση αλγερινής γαστρονομίας: παραδοσιακές λιχουδιές και πιάτα.
Παραδοσιακούς χορούς και τραγούδια (προβολή).

Στο χώρο θα λειτουργεί περίπτερο αφιερωμένο στην πλατφόρμα «Σπουδές στην Αλγερία», μια πρωτοβουλία του Υπουργείου Ανώτατης Εκπαίδευσης και Επιστημονικής Έρευνας της Αλγερίας.

Τελετή έναρξης: 21 Μαΐου 2025, στις 11:00 π.μ.

Fitness Sessions
2025-05-21 18:30 - 20:30 | Πάρκο Ελευθερίας, Πάρκο Ελευθερίας, Αθήνα, Αθήνα, 115 21, Greece
Ευκαιρία για άθληση μέσα στο καταπράσινο σκηνικό του Πάρκου Ελευθερίας. Καταξιωμένοι γυμναστές και τα επιτελεία τους παραδίδουν μαθήματα υγείας και ευεξίας.

Στα Fitness Sessions η άσκηση είναι διασκέδαση και όχι συναγωνισμός. Yoga, πιλάτες και αεροβική γυμναστική προσαρμόζονται στις ικανότητες των συμμετεχόντων, με στόχο να γίνουν τρόπος ζωής.

Μην ξεχάσετε το στρωματάκι σας!

Lycabettus Sunset Live Cayetano
2025-05-21 20:30 - 22:30 | Άγιος Γεώργιος Λυκαβηττού, Λόφος Λυκαβηττού, Αθήνα, Αθήνα, 114 71, Greece
Αμέτρητες συναυλίες, άλλοτε σόλο, άλλοτε με πολυάριθμες μπάντες, θρυλικά DJ sets, στη σφαίρα της καλής ηλεκτρονικής μουσικής για ταινίες ή θεατρικές παραστάσεις, συνεργασίες με σπουδαίους καλλιτέχνες (Bonobo, Parov Stelar, DJ Krush). Μια μικρή περίληψη του τί σημαίνει το καλλιτεχνικό όνομα «Cayetano», ενός jet setter της μουσικής με παγκόσμιο προφίλ.

Ο Cayetano και η μπάντα του, ανεβαίνουν στην αυλή του Αγίου Γεωργίου Λυκαβηττού, για ένα -once in a lifetime- μουσικό ηλιοβασίλεμα.

For303 X Butterfly
2025-05-22 17:00 - 23:00 | Πλατεία Ομονοίας, Πλατεία Ομονοίας, Αθήνα, Αθήνα, 104 31, Greece
Πέμπτη 22 Μαΐου στην πλατεία Ομονοίας! Μερικοί από τους πιο hot DJs της Αθήνας γεμίζουν με τη μουσική τους ένα από τα πιο ιστορικά σημεία του κέντρου. Από τις 17:00 μέχρι τις 23:00, οι Atsou, Korrila, Fotinos, Dexx και Amelia των For 303 και Butterfly, συνεχίζουν το This is Athens groove madness του Μαΐου.

Παραμύθια στην Πλατεία: Σουσουράδες
2025-05-22 19:00 - 20:30 | Πλατεία Αγίου Σώστη, Πλατεία Αγίου Σώστη, Αθήνα, Αθήνα, 117 45, Greece
Παραμύθια σε πρίμο – σιγόντο. Μια αφηγηματική παράσταση παραμυθιακών διφωνιών.

Διφωνίες που βγάζουν φτερούγες και πετούν, που φτιάχνουν παραμύθια από κλωστές ονείρου, που νανουρίζουν για να ‘ρθει ύπνος ζαχαρένιος πάνω σε μαξιλάρι ολόπλουμο.

Μια κόκκινη κλωστή δένει τόπους αλλιώτικους μεταξύ τους και πλέκει δυο φωνές, για να πουν πότε μαζί και πότε η μια μετά την άλλη ιστορίες που είπαν, ονειρεύτηκαν και τραγούδησαν οι λαοί του κόσμου. Ιστορίες που λέγονται κουβεντιαστά, ψιθυριστά, τραγουδιστά, ακόμα και με νοήματα των χεριών, έρχονται να θυμίσουν ότι μια βαθιά ευχή να πετάξεις μπορεί να κινήσει ουρανό και γη.

Midnight Express: Purple Rain
2025-05-22 19:30 - 23:00 | Εθνικό Αστεροσκοπείο Αθηνών, Λόφος Νυμφών, Αθήνα, Αθήνα, 118 10, Greece
Το Midnight Express είναι το «πνευματικό παιδί» του κριτικού κινηματογράφου Άκη Καπράνου που ορμώμενος από τη νοσταλγία για τις μαγικές μεταμεσονύκτιες προβολές του Αλφαβίλ και του Σινέ Δεξαμενή ξεκίνησε έναν αγώνα για να τις αναβιώσει: να θυμηθούν οι παλιότεροι, να μοιραστούν την εμπειρία οι νεότεροι, να ζήσουν το κοινό πάθος για ατόφια κινηματογραφική απόλαυση όλοι μαζί.

Το Midnight Express αφήνει για λίγο τις αίθουσες και βγαίνει στο φως. Στον κήπο του Αστεροσκοπείου Αθηνών, με το Purple Rain, ένα ανεκτίμητο κομμάτι της κουλτούρας των ‘80s.

Απαιτείται η κράτηση θέσης.

Papazo Live with Voice Radio
2025-05-22 19:30 - 23:00 | Πλατεία Δεξαμενής, Πλατεία Δεξαμενής, Αθήνα, Αθήνα, 106 73, Greece
Ο Papazó (Βασίλης Παπαζώτος) είναι τραγουδοποιός, μουσικός παραγωγός και γιατρός. Κάθε Κυριακή εδώ και έναν χρόνο ανεβάζει βίντεο από το μπαλκόνι του με διασκευές αγαπημένων μουσικών κομματιών. Μαζί του, καταξιωμένοι καλλιτέχνες, σε μία σειρά που έγινε από νωρίς viral μέσα από το κανάλι του στο Tik Tok.

Στις 22 Μαϊου, ο Papazo έρχεται για μία επετειακή συναυλία στην πλατεία Δεξαμενής και φέρνει μαζί του αγαπημένους, φρέσκους καλλιτέχνες, παρουσιάζοντας μοναδικές διασκευές. Πέννυ Μπαλτατζή, Μιρέλα Πάχου, Νίνα Μαζάνη, Billie Kark, Κατερίνα Λαζαρίδου, Ody Icons και Γιάννης Μαργάρης, υπόσχονται μια κορυφαία μουσική βραδιά.

Μάρθα Μαυροειδή: Χειλανθή
2025-05-22 20:00 - 21:30 | Πλατεία Μητροπόλεως, Πλατεία Μητροπόλεως, Athens, Athens, 105 63, Greece
Μια γιορτή της φωνής με τη συμμετοχή 90 τραγουδιστών.

Η Μάρθα Μαυροειδή παρουσιάζει έργα της γραμμένα αποκλειστικά για φωνές, με καλεσμένους την Άννα Λινάρδου, τον Τάσο Πούλιο, την Αλκμήνη Μπασακάρου, τον Γιώργο Νικόπουλο, το Πολυφωνικό Εργαστήρι Ροδιάς, και το φωνητικό σύνολο CHÓRES. Νέα έργα γραμμένα για φωνές a cappella, εμπνευσμένα από τις μουσικές παραδόσεις του κόσμου, εξερευνούν αυτό το μοναδικό μουσικό όργανο που είναι η ανθρώπινη φωνή.

Συμμετέχει ο Άγγελος Πολυχρόνου στα κρουστά.

Φωτ.: Πάνος Ηλιόπουλος

Τριάστερον Αρχιτεκτονικόν Στέμμα: Η Νεοκλασική Τριλογία των Αθηνών
2025-05-23 18:00 - 20:00, 2025-05-24 11:00 - 13:00 | Αθηναϊκή Τριλογία, Πανεπιστημίου 39, Αθήνα, Αθήνα, 105 64, Greece
Ο αρχαιολόγος και διπλωματούχος ξεναγός Μιχάλης Γιοχάλας, σε συνεργασία με το Φεστιβάλ του Δήμου Αθηναίων, πραγματοποιεί μία ξενάγηση στην Αθηναϊκή Τριλογία.

Πανεπιστήμιο, Ακαδημία, Βιβλιοθήκη: Opus Magnum των αδελφών Hans Christian και Theophilus Hansen, η νεοκλασική τριλογία των Αθηνών, το, κατά τον Αλέξανδρο Φιλαδελφέα, «τριάστερον αρχιτεκτονικόν στέμμα της ημετέρας πόλεως», από την ολοκλήρωσή της έως σήμερα συνιστά τοπόσημο διαχρονικό και εμβληματικό.

Στην καρδιά του αστικού ιστού, εικονογραφικές και φιλολογικές αναφορές στην αρχαία ιστορία και μυθολογία διαπλέκονται με την κυρίαρχη ιδεολογία, καθώς το εγγύς παρελθόν αναμετράται με το απώτερο, αντανακλώντας την ψυχή, τις προσδοκίες και τα οράματα μίας περασμένης εποχής.

Σημείο Συνάντησης: Σταθμός Μετρό Πανεπιστήμιο – Έξοδος Πανεπιστημίου

Απαιτείται η κράτηση θέσης.

Παραμύθια στο Πάρκο: Σουσουράδες
2025-05-23 19:00 - 20:30 | Πάρκο Προμπονά, Πάρκο Προμπονά, Αθήνα, Αθήνα, 111 43, Greece

Πατινάδα με την Αγία Φανφάρα
2025-05-23 20:30 - 22:00 | Πλατεία Αττικής, Πλατεία Αττικής, Αθήνα, Αθήνα, 104 40, Greece
Η Αγία Φανφάρα, η 25μελής μπάντα χάλκινων, ξύλινων πνευστών και κρουστών ανήκει στη σφαίρα των “super stars” της ελληνικής μουσικής. Όχι ως στάση, καθώς κανένα από τα μέλη της δε γίνεται να προσαρμοστεί σε ένα τέτοιο «κοστούμι». Είναι η λατρεία του κοινού που τούς ακολουθεί φανατικά και τούς χαρίζει αυτή τη διάκριση. Η Αγία Φανφάρα δίνει το παρόν στο Φεστιβάλ του Δήμου Αθηναίων με τη συμμετοχή της στο μεγάλο street πάρτυ -μια γιορτή με μουσικές των Βαλκανίων- σε μια διαδρομή που ξεκινά από την πλατεία Αττικής και καταλήγει στην πλατεία του Αγίου Παντελεήμονα.

Wellness Weekend με τη Νίκη Πετρουλάκη
2025-05-24 10:00 - 20:00 | Εθνικός Κήπος, Βασ. Αμαλίας 1, Αθήνα, Αθήνα, 105 57, Greece
«Ανάσα Ζωής» με τη Νίκη Πετρουλάκη
«Στη βλάστησή σου ξανανιώνω»

Η «GREEN ATHENS | Εθνικός Κήπος – Μητροπολιτικό Πράσινο» σε συνεργασία με το Φεστιβάλ του Δήμου Αθηναίων, τη Νίκη Πετρουλάκη και καταξιωμένους επαγγελματίες στον χώρο της υγείας και της ευεξίας, σας προσκαλούν σε ένα δωρεάν διήμερο πρόγραμμα ευεξίας, για την ανανέωση του σώματος και του νου, μέσα στο σπάνιο και μαγευτικό οικοσύστημα του Εθνικού Κήπου. Ζήσε μια μοναδική εμπειρία ευεξίας και εσωτερικής σύνδεσης, στην καρδιά της πόλης, κάτω από τη σκιά των δέντρων.

Γιατί να έρθεις;
• Θα έχεις την ευκαιρία να συμμετέχεις δωρεάν σε ένα ολιστικό διήμερο με πλούσιο πρόγραμμα.
• Θα καθοδηγηθείς από έμπειρους και καταξιωμένους εισηγητές στον χώρο της γιόγκα, του πιλάτες, του διαλογισμού και της προσωπικής ανάπτυξης.
• Είναι μια σπάνια ευκαιρία να βιώσεις τη σύνδεση με τη φύση, σε ένα από τα πιο όμορφα σημεία της Αθήνας.
• Θα νιώσεις τη χαρά της κοινότητας, της κίνησης, της αναπνοής και της αληθινής επαφής με τον εαυτό σου.
• Το σώμα και ο νους σου το χρειάζονται.

Τι περιλαμβάνει:
• Μαθήματα yoga , pilates fitness, διαλογισμό
• Μουσικές εμπειρίες που αγγίζουν την ψυχή
• Ομιλίες & ημερίδες με θεματολογία γύρω από την αυτογνωσία, την αυτοβελτίωση και την ευεξία
• Ένα πλήρες πρόγραμμα ανοιχτό σε όλους – χωρίς περιορισμούς, χωρίς κόστος.

Πρόγραμμα

Σάββατο 10:00
Power walk by Ελένη Πετρουλάκη – fitness expert

Η βάδιση, το περπάτημα, είναι μια από τις πιο απλές και ωφέλιμες μορφές άσκησης, που μπορεί να βελτιώσει τη σωματική και ψυχική υγεία και μπορεί να γίνει οπουδήποτε, χωρίς εξοπλισμό. Ελάτε να βαδίσουμε παρέα.

11:00 Yin Yoga & Gong Bath
Ιωάννα Κολιακουδάκη – Vinyasa Yoga Teacher
Σταύρος Σαχλάς – Μουσικός

Όταν όλα γύρω μας τρέχουν με ιλιγγιώδη ρυθμό, χρειάζεται να βρεθούμε για μια στιγμή στο «εδώ και τώρα». Στο «τώρα» ώστε να εκτιμήσουμε το δώρο της ζωής. Αυτό έχει ως σκοπό η Yin Yoga. Ήπιες θέσεις, κυρίως καθιστές, ενσωματώνονται με τον ρυθμό της αναπνοής και τον ήρεμο χρόνο. Κάθε θέση διαρκεί από 3 έως 5 λεπτά. Η παραμονή ηρεμεί το νευρικό σύστημα και δρα θεραπευτικά στους σωματικούς πόνους. Ο συνδυασμός της ηχοκάθαρσης Gong Bath επιφέρει πολλαπλά οφέλη για την ψυχική υγεία του μαθητή. Ηρεμία, ήχος και υπομονή μας οδηγούν στα βάθη του εαυτού μας. Ένα μάθημα για όλα τα επίπεδα ασκούμενων, που σκοπός του είναι η ανανέωση σώματος και ψυχής.

12:00 Εσωκεντρισμός: Καλλιέργησε πνευματική ευεξία
Δρ. Νάνσυ Μαλλέρου – Master Coach

Μεταμόρφωσε το άγχος σε δύναμη δημιουργίας. Απελευθερώσου από τις ενοχές, ζήσε με ψυχική ελευθερία. Το άγχος δεν είναι εχθρός σου. Είναι η αφύπνιση της δύναμής σου. Σε αυτή την ομιλία, θα δούμε πώς μπορείς να μετατρέψεις τον φόβο σε καύσιμο δημιουργίας, να πετάξεις από πάνω σου τις ενοχές που σε κρατούν πίσω και να διεκδικήσεις την ψυχική σου γαλήνη με θάρρος και αλήθεια. Ώρα να απελευθερωθείς. Ώρα να ξαναγίνεις δημιουργός της ζωής σου.

13:00 Let’s get physical- Pilates
Ελευθερία Γεωργίου – Καθηγήτρια Pilates

Το πρόγραμμα αποτελεί μια εισαγωγή στο pilates, με έναν διασκεδαστικό τρόπο που θα ενεργοποιήσει όλο το σώμα ώστε όλοι να νιώσουμε ευεξία, ανεξαρτήτως επιπέδου.

14:00-16:00 Pranic Healing για ευεξία και ισορροπία!

Η ομάδα του pranic healing Greece Θα είναι μαζί μας 24 & 25 Μαΐου

Να προσφέρουν θεραπείες δωρεάν για όλους

Ανά ώρα έως 30 άτομα

Δοκιμάστε την αποτελεσματικότητα της ενεργειακής μεθόδου που δεν έρχεται σε επαφή με το φυσικό σώμα, αλλά μεταβάλλει τις ενεργειακές ισορροπίες, φέρνοντας υγεία και βελτιωμένη ποιότητα ζωής.

Αυτές οι τεχνικές μπορούν να βοηθήσουν σε σωματικές και ψυχολογικές παθήσεις, όπως: κρίσεις πανικού, κατάθλιψη, εξαρτήσεις, άγχος, ημικρανίες, μυϊκούς πόνους, αλλεργίες… και πολλά ακόμα.

Το Pranic Healing φέρνει ισορροπία στο ενεργειακό πεδίο μέσω του καθαρισμού και της ενεργοποίησης της περιοχής που πάσχει. Δεν υπάρχει φυσική επαφή με τον ασθενή και τα αποτελέσματα είναι άμεσα — ήδη από την πρώτη συνεδρία! Δεν υπάρχουν παρενέργειες και εφαρμόζονται συγκεκριμένα πρωτόκολλα για κάθε περίπτωση.

16:00 Δημιουργικός οραματισμός «Άκου τη φωνή μέσα σου: Ένα ταξίδι προς τον μελλοντικό σου εαυτό»
Χριστίνα Πίκουλα – Mindset Coach & Women Motivator

Σε αυτόν τον καθοδηγούμενο δημιουργικό οραματισμό, οι συμμετέχοντες θα συνδεθούν βαθιά την αυθεντική, δυνατή και γεμάτη αυτοπεποίθηση εκδοχή του εαυτού τους, μέσα από μια εμπειρία που συνδυάζει τη δύναμη της αναπνοής και της νοερής απεικόνισης.

17:00 Pilates for all
Μάντυ Περσάκη- Pilates Instructor

Η μέθοδος pilates αποτελεί μια ευέλικτη μορφή άσκησης κατάλληλη για όλους, ανεξαρτήτως ηλικίας, φύλου ή φυσικής κατάστασης, χάρη στη μεγάλη ποικιλία ασκήσεων που προσαρμόζονται στις ατομικές ανάγκες, την κατάσταση της υγείας και το επίπεδο του ασκούμενου. Βασίζεται σε έξι θεμελιώδεις αρχές (αυτοσυγκέντρωση, αναπνοή, κέντρο/powerhouse, ακρίβεια, έλεγχος, ροή) και χρησιμοποιεί κυρίως ισομετρικές και μυομετρικές ασκήσεις με το βάρος του σώματος, δίνοντας έμφαση στον κορμό και την ευλυγισία.
Παρόλο που απαιτεί σωματική και πνευματική προσπάθεια, το pilates προσφέρει διπλό όφελος: μυϊκή ενδυνάμωση και ταυτόχρονα βαθιά χαλάρωση και ευεξία. Όπως χαρακτηριστικά είπε ο εμπνευστής της, Joseph Pilates, τα αποτελέσματα είναι εμφανή σταδιακά: «Σε 10 μαθήματα νιώθεις τη διαφορά, σε 20 τη βλέπεις και σε 30 έχεις ένα ολοκαίνουριο σώμα».

18:00 Total body workout
Θοδωρής Τσουανάτος – Fitness Trainer

Ένα ολοκληρωμένο πρόγραμμα γυμναστικής που γυμνάζει όλο το σώμα, βελτιώνει τη δύναμη, την αντοχή και την ευκινησία. Ιδανικό για ενδυνάμωση, αύξηση της ενέργειας και βελτίωση της φυσικής κατάστασης!

19:00 Prana yoga flow
Νίκος Μανώλης – Senior Yoga Teacher

Μια εμπειρία για μαθητές όλων των επιπέδων, ανεξαρτήτου φυσικής κατάστασης που καλλιεργεί την εσωτερική και εξωτερική δύναμη, την ευλυγησία, την ικανότητα και τη διαίσθηση, τη ζωτική ενέργεια και τη χαλάρωση, τη δράση και τη δεκτικότητα, μέσα απο ισορροπημένες και δημιουργικές σειρές απο πόζες όπου η μία ρέει μέσα απο την άλλη. Ένας τρόπος για να σερφάρουμε στα κύμματα της αναπνοής, τους ρυθμούς της αλλαγής και της ζωής, ζώντας, αγαπώντας και υπηρετώντας τη ζωή με όλες τις μορφές.

Μην ξεχάσετε το στρωματάκι σας!

Παραμύθια στην Αυλή του Μουσείου: Σάσα Βούλγαρη
2025-05-24 11:00 - 13:00 | Μουσείο Ελληνικών Λαϊκών Μουσικών Οργάνων “Φοίβος Ανωγειανάκης” – Κέντρο Εθνομουσικολογίας, Διογένους 1, Αθήνα, Αθήνα, 105 56, Greece
Η καλαμιά που τραγουδά παραμύθια

Τρία πουλάκια κάθονταν σ’ ένα χρυσό τραπέζι.
Το ένα πουλάκι έτρωγε, το άλλο κελαηδούσε,
το τρίτο, το καλύτερο, έλεγε κι ιστορούσε.
Το απαλό θρόισμα του ανέμου στις φυλλωσιές των δέντρων ψιθυρίζει πανάρχαιους
θρύλους, οι καλαμιές αφηγούνται σφυρίζοντας αλήθειες και παραμύθια κι ένα πουλί
κελαηδάει μελαγχολικά την δικιά του ιστορία. Μια μικρή νεροχελώνα μοιρολογά
δακρυσμένη μια διαφορετική αφήγηση της ζωής της, κι ένας τροβαδούρος ταξιδεύει με
τις τραγουδιστές του ιστορίες στα βάθη του Ωκεανού.

Παραδοσιακά παραμύθια και θρύλοι από την Ελλάδα και τον κόσμο, συνταιριάζουν την
ομορφιά των λέξεων και των μουσικών ήχων γιατί όταν μια παραμυθού λέει όμορφα
παραμύθια, αυτά ηχούν σαν μουσική γλυκιά στ’ αυτιά μας…

Η Σάσα Βούλγαρη, πρωτοπόρος της νεοαφήγησης στην Ελλάδα ξετυλίγει τα παραμύθια
της «σα να τα τραγουδάει», με φωνητικούς αυτοσχεδιασμούς και μελίσματα, και τα
συνοδεύει με τα παράξενα μουσικά της όργανα, απ’ όλον τον κόσμο.

Η αφήγησης διαρκεί περίπου 60 με 70 λεπτά
Είναι κατάλληλη για παιδιά από 5 έως 115 χρονών!

Απαιτείται η κράτηση θέσης.

Δεκεμβριανά – Η Μάχη στου Μακρυγιάννη
2025-05-24 11:00 - 13:30 | Ζάππειο Μέγαρο, Zappeion Hall, Αθήνα, Αθήνα, 105 57, Greece
Σε αυτόν τον περίπατο, που θα πραγματοποιήσει ο ιστορικός Μενέλαος Χαραλαμπίδης, θα ασχοληθούμε με μια από τις πιο σημαντικές μάχες των Δεκεμβριανών, αυτή των στρατώνων του Συντάγματος Χωροφυλακής Μακρυγιάννη.

Θα δούμε τον τρόπο υλοποίησής της από τον ΕΛΑΣ, την αγωνιώδη άμυνα των χωροφυλάκων, την καθοριστική επέμβαση των βρετανικών δυνάμεων και τις κινήσεις αντιπερισπασμού σε άλλα μέτωπα της μάχης.

Σημείο συνάντησης: Είσοδος Ζαππείου Μεγάρου

Απαιτείται η κράτηση θέσης.

Flare the Square
2025-05-24 13:00 - 23:00 | Πλατεία Κοτζιά, Πλατεία Κοτζιά, Αθήνα, Αθήνα, 105 51, Greece
Το MOC και το Φεστιβάλ του Δήμου Αθηναίων ενώνουν τις δυνάμεις τους για ένα επικό τουρνουά skateboarding! Επαγγελματίες και ερασιτέχνες riders γεμίζουν με την ξεχωριστή ενέργεια και το ταλέντο τους έναν διαγωνισμό – γιορτή, που φέτος μεγαλώνει, γίνεται πιο πλούσιος, πιο δυνατός και μετατρέπει μια από τις πιο κεντρικές πλατείες της Αθήνας, σε ένα skate park που θα μείνει στην ιστορία. Μουσική, DJ sets, street food, άφθονο κέφι και φυσικά αμέτρητα tricks που θα καθηλώσουν.

Street Outdoors Block Party
2025-05-24 17:30 - 23:00 | Πλατεία Κουμουνδούρου, Πλ. Κουμουνδουρου, Athens, Αθήνα, 105 53, Greece
Μία από τις πιο όμορφες και ταυτόχρονα αδικημένες από τους περαστικούς πλατείες της Αθήνας, η πλατεία Κουμουνδούρου, μετατρέπεται σε ένα μοναδικό, υπαίθριο club από την κορυφαία ομάδα των Street Outdoors. Μουσική από το μέλλον, ένα δημιουργικό και δραστήριο κοινό και μια ιστορία δέκα ετών στη διοργάνωση επικών event συνθέτουν το απόλυτο party σε μια «δύσκολη» γειτονιά της πόλης που σιγά – σιγά βγαίνει στην επιφάνεια.

Ιστορικός Περίπατος
2025-05-24 18:00 - 19:30 | Εθνικό Αρχαιολογικό Μουσείο, Πατησίων 44, Αθήνα, Αθήνα, 106 82, Greece
Το Εθνικό Αρχαιολογικό Μουσείο και ο Δρ Κώστας Πασχαλίδης παρουσιάζουν σε έναν απογευματινό περίπατο το συνοπτικό χρονικό του Ελληνικού Κράτους από την ίδρυσή του μέχρι σήμερα.

Μια ιστορία που ξεκινάει πριν από δύο αιώνες, από ένα οικόπεδο που ήταν αμπέλι, κατόπιν έγινε λέσχη των Βαυαρών στρατιωτών, σημείο ανέγερσης του μεγαλύτερου Μουσείου του αρχαίου κόσμου, τόπος αγωνιώδους απόκρυψης αρχαιοτήτων εν όψει πολέμου, εμβληματικό σημείο της Εθνικής Αντίστασης στην Κατοχή, μάρτυρας της φοιτητικής εξέγερσης του Πολυτεχνείου, κιβωτός αστείρευτων εκθέσεων. Ένας μικρός τόπος στην «καρδιά» της Αθήνας, που έζησε τη γέννηση και τις περιπέτειες μιας ολόκληρης χώρας.

Απαιτείται η κράτηση θέσης.
